**Národná rada Slovenskej republiky**

**VII. volebné obdobie**

**Návrh**

**Ústavný zákon**

**z ......... 2017,**

**o záväzných pravidlách pre financovanie obrany Slovenskej republiky**

Národná rada Slovenskej republiky sa uzniesla na tomto ústavnom zákone:

***Preambula***

*My, slobodne zvolení zástupcovia občanov Slovenskej republiky, vedomí si dejinnej nevyhnutnosti zabezpečiť obranyschopnosť a suverenitu Slovenskej republiky, posilniť jej medzinárodnopolitický význam a pevné miesto v súčasnom dynamicky sa meniacom svete, majúc na zreteli, že Slovenská republika je členom Organizácie Severoatlantickej zmluvy ako najvýznamnejšej vojensko-obrannej organizácie na svete, v rámci ktorej musí zostať dôveryhodným a spoľahlivým členom, uznášame sa na tomto ústavnom zákone:*

**Čl. 1**

**Účel zákona**

Tento ústavný zákon upravuje záväzné pravidlá pre financovanie obrany Slovenskej republiky ako členského štátu Organizácie Severoatlantickej zmluvy.

**Čl. 2**

**Výška rozpočtových výdavkov**

**vynakladaných na obranu Slovenskej republiky**

Výška rozpočtových výdavkov vynakladaných na obranu Slovenskej republiky je najmenej vo výške 2 % hrubého domáceho produktu za rok, ktorý dva roky predchádza príslušnému rozpočtovému roku.

Výška rozpočtových výdavkov vynakladaných na obranu Slovenskej republiky podľa odseku 1 musí zostať zachovaná aj pri viazaní výdavkov podľa ústavného zákona o rozpočtovej zodpovednosti alebo podľa osobitného predpisu.

**Čl. 3**

**Prechodné ustanovenie**

Výška rozpočtových výdavkov vynakladaných na obranu Slovenskej republiky je v rozpočtovom roku 2018 najmenej vo výške vyjadrenej ako percentuálny podiel výdavkov vynaložených na obranu Slovenskej republiky v roku 2016 zvýšený o 0,1 percentuálneho bodu a v každom ďalšom rozpočtovom roku najmenej vo výške vyjadrenej ako percentuálny podiel výdavkov vynaložených na obranu Slovenskej republiky v roku, ktorý dva roky predchádza príslušnému rozpočtovému roku zvýšený o 0,1 percentuálneho bodu, a to až do dosiahnutia výšky rozpočtových výdavkov podľa čl. 2. Výška rozpočtových výdavkov podľa prvej vety musí zostať zachovaná aj pri viazaní výdavkov podľa ústavného zákona o rozpočtovej zodpovednosti alebo podľa osobitného predpisu.

 **Čl. 4**

Tento ústavný zákon nadobúda účinnosť 1. januára 2018.